În planul de atac german al Bătăliei de la Mărășești, ofensiva Puterilor Centrale trebuia să ducă la trecerea Siretului la Cosmești cu scopul formării unui cap de pod defensiv în regiunea Tecuci. Situat în zonă la sud de Cosmești, un mare pod asigura trecerea râului de către calea ferată Mărășești–Tecuci și de către șoseaua Panciu–Tecuci. Acesta a servit în timpul bătăliei deplasării trupelor române ale Diviziei 5 și 14 Infanterie, fiind aproape pe punctul de a fi cucerit de trupele germane în ziua de 14 august 1917 la apogeul luptei din pădurea Prisaca. Refăcută chiar în fața podului, linia de apărare a defensivei românești a permis a doua zi retragerea trupelor pe malul stâng al Siretului și aruncarea în aer a podului de către trupele române.